苏辙
画学董生画山水屏风
承平百事足，鸿都无不有。
策牍试篆隶，丹青写飞走。
纷然四方集，狐兔卒林薮。
何人知有益，长啸呼鹰狗。
奔逃走城邑，惊顾念糊口。
素屏开白云，称我茅檐陋。
濡毫愿挥酒，峰峦映岩窦。
巨石连地轴，飞布泻天漏。
萦山一径通，过水微桥构。
山家烟火然，远寺晨钟叩。
僧从何方来，行速午斋後。
有客呼渡船，隔水惟病叟。
听然发一笑，此处定真否。
人生初偶然，与此谁夭寿。
厄穷妄自怜，一醉辄日富。
客至亦茫然，边我沽斗酒。